(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ξ΄

Δευτέρα 22 Ιανουαρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας του Βουλευτή κ. Ι. Μανιάτη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
Συζήτηση επικαίρων ερωτήσεων:  
 α) Προς τον Υπουργό Εθνικής Άμυνας, με θέμα: «Μεγάλο το κόστος μετακίνησης στρατιωτών», σελ.   
 β) Προς την Υπουργό Τουρισμού, με θέμα: «Ενίσχυση της εκπαίδευσης και της κατάρτισης του ανθρώπινου δυναμικού στον τουριστικό τομέα», σελ.   
 γ) Προς τον Υπουργό Παιδείας, Έρευνας και Θρησκευμάτων:  
 i. σχετικά με τη συγχώνευση 1ου και 2ου Δημοτικών Σχολείων Βόνιτσας Αιτωλοακαρνανίας, σελ.   
 ii. σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια, σελ.   
 iii. σχετικά με την κατάσταση που επικρατεί στις φοιτητικές εστίες της Αθήνας, σελ.

ΠΡΟΕΔΡΕΥΩΝ

ΚΡΕΜΑΣΤΙΝΟΣ Δ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΚΡΕΜΑΣΤΙΝΟΣ Δ. , σελ.  
  
Β. Επί των επικαίρων ερωτήσεων:  
ΒΑΡΔΑΚΗΣ Σ. , σελ.  
ΒΙΤΣΑΣ Δ. , σελ.  
ΓΑΒΡΟΓΛΟΥ Κ. , σελ.  
ΔΕΛΗΣ Ι. , σελ.  
ΚΑΝΕΛΛΗ Γ. , σελ.  
ΚΟΥΝΤΟΥΡΑ Έ. , σελ.  
ΛΥΚΟΥΔΗΣ Σ. , σελ.  
ΜΩΡΑΪΤΗΣ Ν. , σελ.  
  
ΠΑΡΕΜΒΑΣΕΙΣ:  
ΚΡΕΜΑΣΤΙΝΟΣ Δ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ξ΄

Δευτέρα 22 Ιανουαρίου 2018

Αθήνα, σήμερα στις 22 Ιανουαρίου 2018, ημέρα Δευτέρα και ώρα 18.09΄, συνήλθε στην Αίθουσα της Γερουσίας η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΔΗΜΗΤΡΙΟΥ ΚΡΕΜΑΣΤΙΝΟΥ**.

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Αρχίζουμε με την πρώτη με αριθμό 775/9-1-2018 επίκαιρη ερώτηση δεύτερου κύκλου (Α΄) της Βουλευτού Α΄ Αθηνών του Κομμουνιστικού Κόμματος Ελλάδας κ. Λιάνας Κανέλλη προς τον Υπουργό Εθνικής Άμυνας,με θέμα «Μεγάλο το κόστος μετακίνησης στρατιωτών».

Στην επίκαιρη ερώτηση θα απαντήσει ο Αναπληρωτής Υπουργός Εθνικής Άμυνας ο κ. Δημήτριος Βίτσας.

Παρακαλώ, κυρία Κανέλλη, έχετε τον λόγο.

**ΛΙΑΝΑ ΚΑΝΕΛΛΗ:** Ευχαριστώ κύριε Πρόεδρε.

Κύριε Υπουργέ, η αλήθεια είναι ότι το πρόβλημα είναι οξύ, οξύνθηκε όμως πολύ περισσότερο την περίοδο των γιορτών. Εμείς γίναμε αποδέκτες παραπόνων στρατιωτών, στρατευμένων παιδιών που τους ζητάμε σε συνθήκες καθόλου εύκολες για την πραγματική ζωή να υπηρετήσουν την πατρίδα με οποιοδήποτε κόστος και αυτό το κόστος γίνεται δυσβάστακτο.

Συγκεκριμένα υπήρξαν στρατιώτες από τον 21o Λόχο Διαβιβάσεως στην Κομοτηνή που θέλησαν να πάνε τις γιορτές στα σπίτια τους στην Πελοπόννησο ή στα νησιά και το κόστος άγγιζε τα 250 ευρώ περίπου ανά στρατιώτη.

Κι έτσι αρχίζει και αναδεικνύεται ένα πρόβλημα, το οποίο ναι μεν θα μου πείτε και θα μου απαντήσετε ότι ήταν φορτωμένο από προηγούμενους Υπουργούς, οι οποίοι κατήργησαν τις παραπανήσιες κάρτες επιβίβασης με μία κάρτα επιβίβασης για μία διαδρομή. Όταν πήγαν να διαμαρτυρηθούν, αυτό που εισέπραξαν ήταν ότι πρέπει να γίνει με το φθηνότερο μέσο. Δεν προβλέπεται από πουθενά αυτό. Πάρτε το τρένο από Αλεξανδρούπολη, μονή κατεύθυνση, με μία κάρτα επιβίβασης να πάτε στη Θεσσαλονίκη έξι ώρες και από εκεί και ύστερα να προωθηθείτε προς Πελοπόννησο ή τα νησιά. Και έτσι αρχίζει και γενικεύεται το ζήτημα.

Σε τέτοιες συνθήκες εδώ, αυτή τη στιγμή οι μετακινήσεις των στρατιωτών, των στρατευμένων παιδιών μας, όφειλαν να είναι δωρεάν. Πήρατε μια απόφαση για τις μετακινήσεις μέσα στην Αθήνα, αλλά από εκεί και ύστερα στις συνοριακές και άλλες περιοχές, ακόμα και για να πάνε τα παιδιά στη Ραφήνα ή στον Άγιο Ανδρέα, πληρώνουν εισιτήριο στο ΚΤΕΛ περίπου 5,40 ευρώ, 5,60 ευρώ. Είναι πανάκριβο σαν κόστος. Κι έπειτα με μία κάρτα πώς να πρωτοεξυπηρετηθεί;

Χρησιμοποιείτε δε σαν πρόσχημα το ότι είναι γιορτές και επειδή είναι γιορτές είναι εορταστική η έξοδος, αλλά η μετακίνησή τους γίνεται και για λόγους ψυχολογίας και για λόγους ηθικού και για λόγους συνένωσης με τις οικογένειες κι επειδή τα παιδιά αυτά δεν μπορούν, μετακινούνται μόνο αυτοί που μπορούν. Έπρεπε να υπάρχει δωρεάν μετακίνηση για τα στρατευμένα νιάτα.

Και νομίζουμε ότι από την ώρα που ξοδεύουμε -και στα αλήθεια ξοδεύουμε πάρα πολλά χρήματα- για εξυπηρέτηση όχι μόνο των δικών μας αλλά και νατοϊκών και άλλων αναγκών ας κόβατε ένα αεροπλάνο, κύριε Υπουργέ, ένα από τα αεροπλάνα που πρόκειται να αγοράσουμε για να μπορούν τα παιδιά να μετακινούνται ελεύθερα και να μην πληρώνουν από την τσέπη τους. Είναι έτοιμα, έδωσαν αγώνα, βγήκαν αναφορά. Σε κάποιες περιοχές κάτι πέτυχαν, αλλά αυτό δεν αρκεί και δεν φτάνει.

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο Αναπληρωτής Υπουργός Εθνικής Άμυνας κ. Δημήτριος Βίτσας.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κυρία Κανέλλη, δεν θα σας πω για τις ευθύνες των προηγουμένων. Έχουν ευθύνες για τόσα πολλά πράγματα που και να προσθέσουμε αυτό, δεν ξέρω αν θα ιδρώσει και το αυτί τους. Εγώ θα σας πω ότι είναι ένα υπαρκτό πρόβλημα, αλλού μεγαλύτερο αλλού μικρότερο.

Πώς το αντιμετωπίζουμε; Υπάρχουν αυτά τα οποία κάνουμε αυτή τη στιγμή. Φαντάζομαι ξέρετε καλά ότι οι υπηρεσιακές μετακινήσεις των οπλιτών θητείας και λοιπά, η εισαγωγή τους στο νοσοκομείο, η παραπομπή τους σε υγειονομικές ή άλλες επιτροπές, πραγματοποιούνται με υπηρεσιακά ή μισθωμένα οχήματα ή με τη χρήση των καταστάσεων της επιβίβασης.

Στους οπλίτες θητείας, όπως αναφέρατε, χορηγείται μία κατάσταση επιβίβασης μετ’ επιστροφής, κατά τη διάρκεια της θητείας τους, αν η άδειά τους –γιατί αυτό συζητάμε- είναι πάνω από τέσσερις ημέρες.

Φέτος κάναμε ένα βήμα ακόμα. Δηλαδή, υπογράψαμε για την περιοχή της Αττικής δωρεάν μετακίνηση για όλους τους οπλίτες, τους δόκιμους, το μόνιμο και το πολιτικό προσωπικό. Συγχρόνως έχουμε εξουσιοδοτήσει και υπογράφονται αυτή τη στιγμή –αν δεν έχουν ήδη υπογραφεί- στους ανώτερους διοικητές των φρουρών της Θεσσαλονίκης, της Πάτρας, της Καλαμάτας, των Ιωαννίνων και του Ηρακλείου, ώστε να υπάρχει αντίστοιχη σύμβαση. Αρκετές από αυτές υπάρχουν.

Όσον αφορά τις μετακινήσεις των οπλιτών θητείας κατά τη διαδικασία της εξόδου τους, δικαιούνται να χρησιμοποιούν τα μέσα που χρησιμοποιεί και το μόνιμο προσωπικό.

Πρέπει να αναφερθούμε και στην Κύπρο, όπου μπαίνουν, σε συνεργασία με την Κυπριακή Δημοκρατία, ειδικά λεωφορεία που μπορούν να τους μεταφέρουν στη Λευκωσία.

Για να έχετε μία πληρέστερη ενημέρωση, η σύμβαση που έχει υπογράψει το Υπουργείο Εθνικής Άμυνας με το Υπουργείο Μεταφορών, δηλαδή με τον ΟΑΣΑ, έχει ένα κόστος 991.000 για το Υπουργείο Εθνικής Άμυνας–μιλάω για την Αττική- και με τις πέντε άλλες πόλεις που ανέφερα άλλες 112.000, δηλαδή ένα συνολικό κόστος 1.103.000 γι’ αυτές τις δωρεάν μεταφορές.

Σήμερα ανακοινώσαμε μία σειρά μέτρων στο επίπεδο τού να γίνει το έτος 2018 «έτος μέριμνας προσωπικού» και στη μέριμνα προσωπικού είναι και οι στρατεύσιμοι, οι οπλίτες κ.λπ..

Έχουμε συμφωνήσει με την «ΤΡΑΙΝΟΣΕ» έκπτωση 25%, με τα ΚΤΕΛ, ομοίως, έκπτωση 25% και εξετάζουμε, δηλαδή είμαστε στη διαπραγμάτευση, τη διάθεση δωρεάν εισιτηρίων στα μέσα μαζικής μεταφοράς σε άπορους οπλίτες που υπηρετούν στην παραμεθόριο. Άρα είμαστε σε αυτή την κατεύθυνση.

Τέλος, βρισκόμαστε σε διαπραγμάτευση με αεροπορικές εταιρείες –άλλωστε τα ΚΤΕΛ και οι αεροπορικές εταιρείες, όπως ξέρετε, είναι ιδιωτικές εταιρείες- ώστε να προαγοράζουμε εισιτήρια και να κάνουμε μια τέτοια κατανομή -θα γνωρίζετε ότι αν κάποιος αγοράσει ένα αεροπορικό εισιτήριο δύο μήνες πριν το αγοράζει ακόμα και στο 20%, στο 30% της τιμής του- και με αυτόν τον τρόπο να διευκολύνουμε το προσωπικό μας σε αυτές τις μετακινήσεις.

Αναγνωρίζοντας, λοιπόν, ότι από τη μία μεριά υπάρχει ζήτημα, ιδιαίτερα για τα πιο φτωχά παιδιά, τα οποία υπηρετούν την πατρίδα, μέσα σε αυτά που θα ονομάζαμε δημοσιονομικά περιθώρια και τις δυνατότητες που έχουμε ως Υπουργείο Εθνικής Άμυνας, προσπαθούμε να διευκολύνουμε όσο το δυνατόν περισσότερο τις μετακινήσεις τους.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Κανέλλη, και πάλι έχετε τον λόγο για τρία λεπτά.

**ΛΙΑΝΑ ΚΑΝΕΛΛΗ:** Δεν αμφιβάλλω ότι κάποιος θέλει να λύσει ένα τέτοιο ζήτημα. Θα ήθελα, όμως, λίγο να σταθούμε και να αναγνωρίσετε κι εσείς ότι η έννοια της έκπτωσης, η έννοια του παζαριού, με κάνει να αισθάνομαι δυσάρεστα. Φαντάζομαι κι εσάς.

Αυτή τη στιγμή μιλάμε για στρατευμένους νέους, Έλληνες, το προσωπικό των παραγωγικών σχολών, δηλαδή όλα τα παιδιά που είναι στις Ένοπλες Δυνάμεις. Και λέω «παιδιά», με την έννοια της νεότητας. Δεν θέλω καθόλου να παρεξηγηθώ ή να φανεί ότι το λέω πιο χαϊδευτικά απ’ ό,τι θα έπρεπε. Δεν χωράει χάιδεμα σε αυτές τις περιπτώσεις.

Καταλαβαίνετε κι εσείς κι εγώ ότι βρίσκεστε στην υποχρεωτική θέση, ακριβώς επειδή δεν υπάρχει πλέον τίποτε δημόσιο, ακόμα και οι αεροπορικές εταιρείες, να πρέπει να κάνετε εσείς παζάρια, να αγοράσετε εισιτήρια, να κάνουμε έκπτωση 25%, να το αντιμετωπίσουμε έτσι το ζήτημα.

Πόσο θα κόστιζε, στα αλήθεια, η δωρεάν μεταφορά των στρατιωτών με τρένα, αεροπλάνα και με ό,τι είναι απαραίτητο, καλύτερο και συντομότερο για μεταθέσεις, για αποσπάσεις, για μετακινήσεις που δεν είναι κατ’ ανάγκην λόγω αρρώστιας; Για τους εξοδούχους στις περιοχές να μπορούν να έχουν μία κάρτα στην οποία να σημειώνεται το εισιτήριο –εκ του προχείρου τα λέω αυτά-και μετά όλα αυτά να διαβιβάζονται και αρμοδίως να καταβάλλονται εκεί.

Δεν μπορείτε να κάνετε και πρόβλεψη ποιος στρατιώτης, πού, πόσες φορές θα χρειαστεί να μετακινηθεί. Έτσι δεν είναι; Δεν μπορείτε, όσο και να θελήσετε, όσο καλά οργανωμένο και να είναι. Όταν μιλάμε για την άδεια, τουλάχιστον να είναι δωρεάν το εισιτήριο στον κοντινότερο δήμο, στην κοντινότερη περιοχή από το στρατόπεδο ή από τον χώρο στον οποίο είναι αποσπασμένοι και υπηρετούν.

Αυτό δεν μπορεί να μη μπορούμε να το καλύψουμε. Και γιατί να το παραβάλουμε με θηριώδη ποσά, τα οποία χρειάζονται για τους εξοπλισμούς, που δεν είναι κατ’ ανάγκην των δικών μας συμφερόντων; Δεν είναι! Είμαστε σε συμμαχίες και έχουμε υποχρεώσεις απέναντι στο ΝΑΤΟ, απέναντι στους Αμερικανούς συμμάχους μας, τους Γάλλους εκεί, του Γερμανούς παραπέρα για να παίρνουμε πράγματα. Δεν μπορεί να μην περισσεύει ένα κονδύλιο συνολικά και μόνιμα έτσι ώστε να μην είναι στη διακριτική ευχέρεια του καθενός να το αλλάζει κατά το δοκούν.

Και έπειτα η αντίληψη ότι κάποιος θα πάρει το δωρεάν επειδή είναι χειμαζόμενος πολίτης, άπορος εντελώς αλλά υπηρετεί στα σύνορα, εκ των πραγμάτων δημιουργεί και ένα αίσθημα εσωτερικό μέσα σε ένα στρατόπεδο, σε έναν λόχο, σε μία μονάδα, σε μια παρέα στρατιωτών, τόσο βαθιά ταξικό που μπορεί να γίνει και εξευτελιστικό. Ο ένας που μπορεί να δώσει τα 2,5 ευρώ θα τα δίνει και ο άλλος θα είναι άπορος και δεν θα τα δίνει. Αυτό μέσα σε ένα στρατόπεδο φτιάχνει ένα ηθικό λαϊκό απαραίτητο για να υπερασπιστεί κανένας; Είναι, δηλαδή, τόσο αδήριτη η οικονομική μας ανάγκη; Δεν μπορούμε να περικόψουμε από κάτι;

**ΠΡΟΕΔΡΕΥΩΝ (Δημήτριος Κρεμαστινός):** Τον λόγο έχει ο κ. Βίτσας για τρία λεπτά.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Κατέγραψα την πρότασή σας και είμαστε ανοιχτοί και σε άλλες προτάσεις που μπορούν να βελτιώσουν πια επί του πρακτικού. Γιατί το κεντρικό πρόβλημα, όπως καταλαβαίνετε, δεν είναι –θα έλεγε κανένας- η εσωτερική συγκοινωνία.

**ΛΙΑΝΑ ΚΑΝΕΛΛΗ:** Το οικονομικό.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Όχι, λέω ότι δεν είναι η εσωτερική συγκοινωνία.

Και ορισμένα άλλα ζητήματα τα έχουμε λύσει. Δηλαδή, από την 110 Πτέρυγα Μάχης της Λάρισας, υπάρχει τρόπος να πάει ο άλλος δωρεάν -και το έχουμε ήδη- στον Βόλο, στα Τρίκαλα. Και η ανασυγκρότηση του στρατού λύνει μια σειρά ζητήματα. Το γεγονός, δηλαδή, ότι χιλιάδες πια μετακινούνται δωρεάν, γιατί οι μεταθέσεις ή οι αποσπάσεις είναι δωρεάν προς τα νησιά, τον Έβρο και τη βόρεια Ελλάδα. Θα πρέπει να παρθούν και τέτοια μέτρα.

Άρα είπα ότι είμαστε δεκτικοί. Θα σας έλεγα ότι εμένα με απασχολεί –για να είναι και γνωστό- όχι μόνο οι οπλίτες, αλλά και οι οπλίτες βραχείας ανακατάταξης και οι ΕΠΟΠ. Γιατί δεν μπορούμε να λέμε ότι στους οπλίτες δίνεται κάποια αμοιβή με τα 8,5 ευρώ τον μήνα. Και αυτό συνδυάζεται με αυτά που λέτε. Αλλά και για έναν άνθρωπο ο οποίος παίρνει 700 ευρώ με 750 ευρώ, καταλαβαίνουμε ότι ακόμα και η μετακίνησή του είναι δύσκολη. Και είμαστε σε μια τέτοια κατεύθυνση. Και έχοντας το 2018 σαν έτος μέριμνας, δηλαδή, σταθερές και πάγιες αποφάσεις, οι οποίες θα έρθουν και θα λύνουν ζητήματα προϊόντος του χρόνου, θα έλεγα ότι σε αυτή την κατεύθυνση είμαστε.

Βέβαια και εσείς επισημάνατε -αλλά δεν έχω κανένα λόγο να μην το επισημάνω και εγώ- ότι το Υπουργείο Εθνικής Άμυνας και όχι ο οπλίτης, όχι ο διοικητής, κάνει παζάρια με μια σειρά από ιδιωτικές εταιρείες.

Και βέβαια, πρέπει να σας πω άσχετα με το ερώτημά σας ότι κάνουμε και μια προσπάθεια να λύσουμε και άλλη ζητήματα. Σήμερα ανακοινώσαμε την προσπάθειά μας. Το Υπουργείο Εθνικής Άμυνας, δηλαδή τα Ταμεία και το αποθεματικό του ΑΟΟΑ να χρησιμοποιηθούν, ώστε να εξαγοράσουμε τα «κόκκινα» και «πράσινα» δάνεια του στρατιωτικού και πολιτικού προσωπικού και των αποστράτων και με αυτό τον τρόπο να λύσουμε το ζήτημα. Θα τα εξαγοράσουμε και θα τα πληρώσουν με άλλον τρόπο και πάντως όχι με τον τρόπο που γίνεται αυτή τη στιγμή από τις τράπεζες ή από τα ξένα funds. Θα γλιτώσουν αρκετά χρήματα και αυτοί που δεν έχουν και έχουν αναγκαστεί να «κοκκινίσουν» τα δάνειά τους από τον ίδιο τον στρατό.

Είμαστε σε αυτή την κατεύθυνση δηλαδή σε αυτή τη λογική, ώστε να εξυπηρετούμε ή να βρίσκουμε λύσεις, οι οποίες να είναι και πολύ πρακτικές.

Σας ευχαριστώ.

**ΛΙΑΝΑ ΚΑΝΕΛΛΗ:** Άρα θα ελεγχθείτε μέσα στο 2018, για αυτά που υποσχεθήκατε.

**ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας):** Ναι, αν θέλετε, να το επιβεβαιώσετε και εσείς.

**ΠΡΟΕΔΡΕΥΩΝ (Δημήτριος Κρεμαστινός):** Ο Βουλευτής κ. Ιωάννης Μανιάτης αιτείται άδεια ολιγοήμερης απουσίας στο εξωτερικό από 29 Ιανουαρίου έως 30 Ιανουαρίου 2018 για συμμετοχή του στο Mercator European Dialogue «The Energy Security Nexus».Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώςη Βουλή ενέκρινε τη ζητηθείσα άδεια.

Κυρίες και κύριοι συνάδελφοι, σας γνωρίζω ότι ο Γενικός Γραμματέας της Κυβέρνησης πληροφορεί τη Βουλή ότι από το σημερινό δελτίο επικαίρων ερωτήσεων θα απαντηθούν πέντε ερωτήσεις, ενώ έντεκα δεν θα συζητηθούν για τους εξής λόγους:

Η δεύτερη με αριθμό 753/8-1-2018 επίκαιρη ερώτηση πρώτου κύκλου (Β΄) του Βουλευτή Φθιώτιδας της Νέας Δημοκρατίας κ. Χρήστου Σταϊκούραπρος τον Υπουργό Οικονομικών**,** σχετικά με τη χρηματοδότηση δράσεων από προϊόντα εγκληματικών ενεργειών κατά του ελληνικού δημοσίου και διάθεση ποσού για κοινωνικούς σκοπούς, δεν θα συζητηθεί λόγω απουσίας του κ. Χουλιαράκη στο Eurogroup.

Η τρίτη με αριθμό 741/4-1-2018 επίκαιρη ερώτηση πρώτου κύκλου (Β΄) του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ.Οδυσσέα Κωνσταντινόπουλουπρος τον Υπουργό Οικονομικών, με θέμα: «Ανησυχητικές εξελίξεις σχετικά με την πώληση της ΑΕΕΓΑ «Η ΕΘΝΙΚΗ»», δεν θα συζητηθεί λόγω απουσίας του κ. Τσακαλώτου στο Eurogroup.

Η τρίτη με αριθμό 707/2-1-2018 επίκαιρη ερώτηση δεύτερου κύκλου (Β΄) του Βουλευτή Ξάνθης του Συνασπισμού Ριζοσπαστικής Αριστεράς κ. Γρηγορίου Στογιαννίδη προς τον Υπουργό Οικονομικών,με θέμα: «Τήρηση του προβλεπόμενου από τις άδειες λειτουργίας αριθμού θέσεων εργασίας στα καζίνο», δεν θα συζητηθεί λόγω απουσίας των αρμοδίων Υπουργών στο Eurogroup.

Η τέταρτη με αριθμό 737/3-1-2018 επίκαιρη ερώτηση πρώτου κύκλου (Β΄) του Βουλευτή Κιλκίς του Λαϊκού Συνδέσμου - Χρυσή Αυγή κ. Χρήστου Χατζησάββα προς τον Υπουργό Εθνικής Άμυνας,με θέμα: «Ερωτήματα σχετικώς με την υπόθεση πράκτορα, σε αποκαλύψεις προέβη ο Υπουργός Εθνικής Άμυνας», δεν θα συζητηθεί λόγω αναρμοδιότητας, αρμόδιο είναι το Υπουργείο Εσωτερικών.

Η πρώτη με αριθμό 772/9-1-2018 επίκαιρη ερώτηση πρώτου κύκλου (Β΄) του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υγείας,με θέμα: «Παιδιατρικό νοσοκομείο στη δυτική Θεσσαλονίκη», δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η πρώτη με αριθμό 754/8-1-2018 επίκαιρη ερώτηση δεύτερου κύκλου (Β΄) του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Σε οριακή κατάσταση οι υποδομές των δημόσιων νοσοκομείων της χώρας», δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η δεύτερη με αριθμό 849/16-1-2018 επίκαιρη ερώτηση πρώτου κύκλου (Α΄) του Βουλευτή Άρτας της Νέας Δημοκρατίας κ. Γεωργίου Στύλιου προς τον Υπουργό Υγείας, με θέμα: «Εικόνα κατάρρευσης παρουσιάζει το Γενικό Νοσοκομείο Άρτας», δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η τρίτη με αριθμό 851/16-1-2018 επίκαιρη ερώτηση πρώτου κύκλου (Α΄) του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας,σχετικά με τα προβλήματα ελλείψεων προσωπικού, κτηριακών υποδομών και εξοπλισμού στο Νοσοκομείο Αγ. Νικολάου Λασιθίου, δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η τέταρτη με αριθμό 708/2-1-2018 επίκαιρη ερώτηση δεύτερου κύκλου (Β΄) του Βουλευτή Αττικής της Νέας Δημοκρατίας κ. Γεωργίου Βλάχου προς τον Υπουργό Υγείας,σχετικά με την εφαρμογή του clawback σε συμβεβλημένους παρόχους υγείας και συμβεβλημένους και μη κατασκευαστές, εισαγωγείς, διανομείς/ προμηθευτές ιατροτεχνολογικών προϊόντων, δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η με αριθμό 453/17-10-2017 ερώτηση του Βουλευτή Λακωνίας της Νέας Δημοκρατίας κ.Αθανασίου Δαβάκη προς τον Υπουργό Υγείας,με θέμα: «Σύσταση σταθμού ΕΚΑΒ στη Νεάπολη Βοιών του Δήμου Μονεμβασίας», δεν θα συζητηθεί λόγω κωλύματος του αρμοδίου Υπουργού (Αιτία. Ανειλημμένες υποχρεώσεις).

Η δεύτερη με αριθμό 736/3-1-2018 επίκαιρη ερώτηση δεύτερου κύκλου (Β΄) του Βουλευτή Βοιωτίας του Λαϊκού Συνδέσμου - Χρυσή Αυγή κ. Ευάγγελου Καρακώστα προς τον Υπουργό Παιδείας, Έρευνας και Θρησκευμάτων,με θέμα: «Πλήρης η παρακμή των πανεπιστημίων», δεν θα συζητηθεί λόγω κωλύματος του αρμοδίου Υπουργού.

Θα συζητηθεί η πρώτη με αριθμό 844/16-1-2018 επίκαιρη ερώτηση πρώτου κύκλου (Α΄) του Βουλευτή Ηρακλείου του Συνασπισμού Ριζοσπαστικής Αριστεράς κ. Σωκράτη Βαρδάκη προς την Υπουργό Τουρισμού,με θέμα: «Ενίσχυση της εκπαίδευσης και της κατάρτισης του ανθρώπινου δυναμικού στον τουριστικό τομέα».

Στην επίκαιρη ερώτηση θα απαντήσει η Υπουργός κ. Κουντουρά.

Κύριε Βαρδάκη, έχετε τον λόγο για δυο λεπτά.

**ΣΩΚΡΑΤΗΣ ΒΑΡΔΑΚΗΣ:** Κυρία Υπουργέ, συζητάμε ένα πολύ σημαντικό κομμάτι σήμερα, το κομμάτι της εκπαίδευσης, κατάρτισης και διά βίου μάθησης του ανθρώπινου δυναμικού στον τουριστικό τομέα, που διαδραματίζουν ιδιαίτερο ρόλο στην ενίσχυση της τουριστικής ανάπτυξης και την αναβάθμιση της ποιότητας των παρεχόμενων υπηρεσιών του τουρισμού.

Ειδικότερα να θυμίσω ότι μετά την κατάργηση του Οργανισμού Τουριστικής Εκπαίδευσης Και Κατάρτισης από προηγούμενες κυβερνήσεις το 2013, με υποβιβασμό της ευθύνης λειτουργίας των τουριστικών σχολών, με μία απλή διεύθυνση του υπουργείου με πενιχρά μέσα και αρμοδιότητες, ακολούθησε η κατάργηση της μετεκπαίδευσης και κατ’ επέκταση η κατάργηση της λειτουργίας των τμημάτων πανελλαδικά.

Τα τμήματα μετεκπαίδευσης μισθωτών τουριστικών επαγγελμάτων διαχρονικά έδωσαν σημαντικά αποτελέσματα στην οργάνωση και τη βελτίωση της κουλτούρας και της νοοτροπίας εξυπηρέτησης των πελατών, που αποτελούσαν μοναδικό εκπαιδευτικό θεσμό που αφορά τους εργαζόμενους και στοχεύουν στη βελτίωση και ανάπτυξη των προσόντων τους.

Οι εργαζόμενοι στον τουριστικό τομέα με προϋπηρεσία άνω των τριών ετών είχαν τη δυνατότητα να ακολουθήσουν το πρόγραμμα μετεκπαίδευσης για δύο έως τρεις μήνες, αν δεν κάνω λάθος. Οι απόφοιτοι των τμημάτων κατάρτισης μετεκπαίδευσης του ΟΤΕΚ αποκτούσαν υπαλληλική ιδιότητα και έπαιρναν επίδομα πτυχίου με ποσοστό 10% επί του βασικού μισθού. Φαντάζεστε, πραγματικά ειδικά σήμερα, πόσο σημαντικό είναι αυτό για τους εργαζόμενους.

Αυτά, φυσικά, πλέον αποτελούν παρελθόν και δεν μπορούμε να μιλάμε για διασφάλιση δικαιωμάτων εργαζομένων, αλλά και κατάρτιση η οποία πλέον έχει περάσει ή περνά σιγά-σιγά σε ιδιώτες.

Στο Ηράκλειο, στην κοιτίδα του τουρισμού, η επαγγελματική σχολή συνέβαλε για πολλά χρόνια στην αναδιοργάνωση για τον εκσυγχρονισμό της τουριστικής εκπαίδευσης και κατάρτισης και στη δημιουργία ενός σύγχρονου συστήματος πιστοποίησης των επαγγελματικών προσόντων στον τουριστικό τομέα.

Δεν πρέπει να ξεχνάμε ότι ο τουρισμός αποτελεί σημαντική πηγή πλούτου για τη χώρα μας, για την πατρίδα μας. Η χώρα μας πρέπει να ενισχύει το διεθνές ανταγωνιστικό της πλεονέκτημα, άρα πρέπει να επενδύσουμε στο ανθρώπινο δυναμικό, να εκσυγχρονίσουμε τις δομές, να αναβαθμίσουμε τη δημόσια εκπαίδευση και κατάρτιση και να υπάρξει διασύνδεση αυτών με τις ανάγκες της εργασίας και της λειτουργίας των επιχειρήσεων.

Άρα, κυρία Υπουργέ, επιτακτική ανάγκη είναι πλέον άμεσα η δημιουργία ενός σύγχρονου πλαισίου εκπαίδευσης και επαγγελματικής κατάρτισης στον τομέα του τουρισμού, που θα βελτιώνει την ανταγωνιστικότητα του τόπου μας και θα διασφαλίζει τα επαγγελματικά δικαιώματα στους εργαζόμενους στον τομέα του τουρισμού.

Άρα νομίζω ότι η συνεργασία μας πρέπει να υπάρξει άμεσα, ώστε να επαναλειτουργήσουν τα τμήματα μετεκπαίδευσης.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Η Υπουργός κ. Κουντουρά έχει τον λόγο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Κύριε συνάδελφε, ευχαριστώ πάρα πολύ για την ερώτηση.

Πραγματικά η τουριστική εκπαίδευση, η διά βίου μάθηση και η μετεκπαίδευση του ανθρώπινου δυναμικού αποτελούν τομείς υψηλής προτεραιότητας για την Κυβέρνησή μας και φυσικά για το Υπουργείο Τουρισμού.

Από την πρώτη στιγμή στο πλαίσιο της εθνικής τουριστικής πολιτικής μας με ορίζοντα τετραετίας και σε συνεργασία με το συναρμόδιο Υπουργείο -και είμαι πολύ χαρούμενη που είναι εδώ και ο κ. Γαβρόγλου- αλλά και με όλους του εμπλεκόμενους φορείς εργαζόμαστε εντατικά, για να αναβαθμίσουμε και να εκσυγχρονίσουμε τη δημόσια τουριστική εκπαίδευση και σχεδιάζουμε αλλά και υλοποιούμε αλλαγές-τομές, ώστε να μπορέσουμε, όπως είπατε και εσείς πολύ σωστά, να έχουμε μια αναβαθμισμένη τουριστική εκπαίδευση και καταρτισμένους επαγγελματίες, με υψηλή ποιότητα, που θα μπορούν να βγουν στον χώρο εργασίας.

Είναι γνωστό ότι παραλάβαμε μια υποβαθμισμένη τουριστική εκπαίδευση, με πάρα πολλά προβλήματα, με δυσλειτουργίες, με πολύ βασικές ελλείψεις στη νομοθεσία, και χωρίς καμμία προοπτική να διαδραματίσει έναν βασικό και καθοριστικό ρόλο για την ανάπτυξη του ελληνικού τουρισμού και για τη νέα γενιά, ειδικότερα, των ανθρώπων που θέλουν να ασχοληθούν με τον τουριστικό κλάδο.

Όπως είπατε πολύ σωστά, καταργήθηκε ο ΟΤΕΚ το 2013. Αυτό ήταν ένα πολύ σοβαρό θέμα, ήταν ο αυτόνομος Οργανισμός Τουριστικής Εκπαίδευσης. Αμέσως μετά έκλεισαν και οι τρεις σχολές ξεναγών. Τα ΕΠΑΣ, επίσης, έκλεισαν και γενικά το 2015 παραλάβαμε μία δραματική κατάσταση.

Κινηθήκαμε, όμως, με πολύ εντατικούς ρυθμούς, ζητήσαμε τη συνεργασία και τις προτάσεις των αρμόδιων Βουλευτών για τον τουρισμό απ’ όλα τα πολιτικά κόμματα και, συγχρόνως, συστήσαμε μία άτυπη επιτροπή επιστημόνων για την υποβολή και επεξεργασία όλων αυτών των προτάσεων. Παράλληλα ενεργοποιήσαμε τη θεσμοθετημένη επιτροπή της σχολής ξεναγών, η οποία δεν είχε ενεργοποιηθεί, ώστε να επανεξετασθεί και να καταρτίσουμε τον κανονισμός της λειτουργίας της σχολής.

Η σχολή, όπως ξέρετε, θα επαναλειτουργήσει φέτος. Ήταν μια δέσμευση της Κυβέρνησής μας και έγινε πράξη. Συνεργαζόμαστε με το συναρμόδιο Υπουργείο, ώστε να οργανώσουμε πιο αποτελεσματικά και σε νέες υγιείς βάσεις τον χώρο της δημόσιας τουριστικής εκπαίδευσης όχι μόνο την αναβάθμιση των ανωτέρω σχολών της τουριστικής εκπαίδευσης τις οποίες, όπως πολύ σωστά είπατε, διέπει ένα ιδιαίτερο καθεστώς ανώτερης εκπαίδευσης και είμαστε σε συνεργασία με τον Υπουργό, για να μπορέσουμε να λύσουμε αυτό το πρόβλημα και, φυσικά, να εκσυγχρονίσουμε και την παρεχόμενη εκπαίδευση στα οκτώ ΙΕΚ τουρισμού.

Σημειώνω δε ότι λόγω των μνημονιακών υποχρεώσεων, τα προηγούμενα έτη υπήρχε μία μείωση στους εκπαιδευτικούς μας κατά 10% κάθε χρόνο. Όπως καταλαβαίνετε, αυτό ήταν ένα πάρα πολύ σοβαρό πρόβλημα, για να εξασφαλίσουμε το απαιτούμενο εκπαιδευτικό προσωπικό. Συγκεκριμένα ο στόχος μας ήταν να επαναλειτουργήσουμε τη σχολή ξεναγών και ήταν πάρα πολύ δύσκολο, να καλύψουμε τα λειτουργικά κενά και να ολοκληρώσουμε όλες τις απαραίτητες διαδικασίες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, θα χρειαστώ ένα λεπτό ακόμα.

Όσον αφορά τη μετεκπαίδευση, θα ήθελα να πω ότι τα προγράμματα μετεκπαίδευσης, επίσης παρά τους περιορισμούς λόγω μνημονιακών υποχρεώσεων, τα καταρτίσαμε και έχουμε μία ολοκληρωμένη πρόταση. Με πολύ σκληρή προσπάθεια εξασφαλίσαμε τους αναγκαίους πόρους για τη χρηματοδότηση των προγραμμάτων που αφορούν εποχικά άνεργους, εργαζόμενους στον τουριστικό τομέα και τους εξασφαλίσαμε από το εθνικό σκέλος του Προγράμματος Δημοσίων Επενδύσεων του Υπουργείου Τουρισμού για τρία έτη.

Αυτά τα προγράμματα δεν εντάσσονται στην τυπική εκπαίδευση. Θεωρούνται προγράμματα κατάρτισης τα οποία οδηγούν σε αδιαβάθμητους τίτλους σπουδών και έως σήμερα έχουμε εξασφαλίσει τα εξής: Θα πραγματοποιηθούν τμήματα μετεκπαίδευσης και στις δεκατρείς περιφέρειες της Αθήνας. Λάβαμε υπ’ όψιν μας όλες τις προτάσεις της Πανελλήνιας Ομοσπονδίας Εργατών Επισιτισμού και Υπαλλήλων Τουριστικών Επαγγελμάτων. Μην ξεχνάτε ότι στο παρελθόν γίνονταν μόνο σε τέσσερις πόλεις και άρα, αυτό είναι πάρα πολύ σημαντικό. Ενημερώσαμε τον ΟΑΕΔ, έτσι ώστε να προβλέψει στον προϋπολογισμό τη δαπάνη για την κάλυψη του επιδόματος μετεκπαίδευσης και των ασφαλιστικών εισφορών. Ξεκινήσαμε τη διαδικασία πρόσληψης του αναγκαίου εκπαιδευτικού και διοικητικού προσωπικού για την υλοποίηση των προγραμμάτων της πρώτης περιόδου. Πιο συγκεκριμένα, εγκρίθηκε προϋπολογισμός 4 εκατομμυρίων ευρώ και φυσικά εκατό άτομα ως εκπαιδευτικό και διοικητικό προσωπικό ΙΔΟΧ, ογδόντα πέντε εκπαιδευτικούς και δεκαπέντε διοικητικούς.

Οι άμεσες επόμενες ενέργειες, λοιπόν, από το Υπουργείο μας για την υλοποίηση των προγραμμάτων είναι οι εξής: Να εκδοθεί η απόφαση περί καθορισμού του αριθμού επιλεγέντων προς φοίτηση ανά τουριστική επιχείρηση, να γίνει η επιλογή των καταρτιζόμενων, η πρόσληψη του εκπαιδευτικού προσωπικού, η έκδοση απόφασης περί καθορισμού ωρών λειτουργίας των τμημάτων έναρξης και λήξης της εκπαιδευτικής περιόδου, η έκδοση απόφασης περί εγκρίσεως εκπαιδευτικού υλικού, βιβλία, σημειώσεις, ψηφιακό εκπαιδευτικό υλικό, ο καθορισμός του ωρολογίου προγράμματος λειτουργίας των τμημάτων μετεκπαίδευσης, ο συντονισμός και η παρακολούθηση υλοποίησης του έργου και τέλος, η έκδοση και χορήγηση πτυχίων στους απόφοιτους μετεκπαίδευσης.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας της κυρίας Υπουργού)

**ΠΡΟΕΔΡΕΥΩΝ (Δημήτριος Κρεμαστινός):** Έχετε και δευτερολογία, κυρία Υπουργέ.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Τελειώνω, κύριε Πρόεδρε.

Έχουμε, λοιπόν, και εφαρμόζουμε πιστά μία συγκροτημένη στρατηγική στο πλαίσιο της νέας, εθνικής τουριστικής πολιτικής, η οποία φυσικά έχει ως επίκεντρο ένα σύγχρονο και λειτουργικό πλαίσιο εκπαίδευσης και επαγγελματικής κατάρτισης, που να ανταποκρίνεται στα δεδομένα και τις ανάγκες της τουριστικής αγοράς και στις οδηγίες της Ευρωπαϊκής Ένωσης, με στόχο τη βελτίωση της ποιότητας των παρεχόμενων υπηρεσιών και την ενίσχυση της ανταγωνιστικότητας στον τουριστικό κλάδο. Επίσης, προχωρούμε και στην ψηφιακή αναβάθμιση της τουριστικής εκπαίδευσης.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Βαρδάκη, έχετε τον λόγο για τρία λεπτά.

**ΣΩΚΡΑΤΗΣ ΒΑΡΔΑΚΗΣ:** Κυρία Υπουργέ, ομολογώ ότι η απάντηση μάς δημιουργεί πραγματικά ένα αίσθημα αισιοδοξίας. Κάνατε ένα λάθος, όμως, όταν είπατε για δεκατρείς περιφέρειες της Αθήνας. Φαντάζομαι ότι εννοούσατε της Ελλάδας.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Ναι, της Ελλάδας εννοούσα. Στις δεκατρείς περιφέρειες της Ελλάδας.

**ΣΩΚΡΑΤΗΣ ΒΑΡΔΑΚΗΣ:** Θέλω να σας πω ότι εμείς θα είμαστε αρωγοί και συμπαραστάτες σε τέτοιες ενέργειες, πραγματικά, με οποιονδήποτε τρόπο μπορούμε –όσοι γνωρίζουν το αντικείμενο. Όμως, θέλω να σας πω ότι όσο γρηγορότερα βάλετε στόχο τη λειτουργία των Τμημάτων Μετεκπαίδευσης τόσο καλύτερα. Είναι πραγματικά, όπως είπα, επιτακτική ανάγκη, γιατί υπάρχουν αντικειμενικές αδυναμίες -πρόσληψη καθηγητών, εκδήλωση ενδιαφέροντος μαθητών- οπότε θα τραβήξει έναν χρόνο. Θέλω να ξέρω, λοιπόν, αν υπάρχει συγκεκριμένο χρονοδιάγραμμα λειτουργίας αυτών των τμημάτων που σας είπα.

Τελειώνω, κύριε Πρόεδρε, λέγοντας ότι είναι πραγματικά επιτακτική ανάγκη, όχι μόνο για οικονομικούς λόγους, αλλά επειδή σας είπα ότι το τουριστικό προϊόν είναι τέτοιο που χρειάζεται, πραγματικά, εκπαίδευση όλος ο κόσμος ο οποίος ασχολείται με αυτό.

**ΠΡΟΕΔΡΕΥΩΝ (Δημήτριος Κρεμαστινός):** Κυρία Υπουργέ, έχετε ξανά τον λόγο.

**ΕΛΕΝΑ ΚΟΥΝΤΟΥΡΑ (Υπουργός Τουρισμού):** Η αλήθεια είναι ότι θέλουμε υψηλή ποιότητα, όπως σας είπα, και εξειδικευμένους επαγγελματίες στον κλάδο. Γι’ αυτό προσπαθούμε με όποιον τρόπο μπορούμε και σε συνεργασία με το συναρμόδιο Υπουργείο Παιδείας να μπορέσουμε να εξασφαλίσουμε αυτή την αναβάθμιση.

Η πρότασή μας, γενικότερα, αφορά όχι μόνο την αναβάθμιση της τουριστικής εκπαίδευσης, αλλά και ευρύτερα ζητήματα του χώρου της τουριστικής βιομηχανίας. Με το νέο σχέδιο νόμου, το οποίο βρίσκεται στο στάδιο ολοκλήρωσης, θα καλύψουμε και θα διευθετήσουμε όλες τις ανάγκες οι οποίες αφορούν την τουριστική εκπαίδευση.

Όσον αφορά το χρονοδιάγραμμα για τα Τμήματα Μετεκπαίδευσης, σήμερα πραγματοποιήσαμε μία συνάντηση με τους Προέδρους των Εργατικών Κέντρων Κρήτης και Ρόδου και εκπροσώπους της Διοίκησης της Πανελλήνιας Ομοσπονδίας Επισιτισμού και Υπαλλήλων Τουριστικών Επαγγελμάτων και κατόπιν δικού τους αιτήματος -γιατί η αλήθεια είναι ότι έχουμε πάρα πολύ καλή συνεργασία- συμφωνήθηκε ότι τα προγράμματα μετεκπαίδευσης θα ξεκινήσουν τον Νοέμβριο και θα πραγματοποιηθούν για τρία συνεχόμενα χρόνια.

Τώρα, από εκεί και πέρα, στους στόχους της νέας εθνικής τουριστικής πολιτικής μας εντάσσεται η αναβάθμιση και ο εκσυγχρονισμός όλων των εκπαιδευτικών δομών του τουρισμού που ανήκουν στο κράτος. Θέλουμε να ανταποκριθούμε στα διεθνή πρότυπα, βεβαίως.

Τέλος, να πω ότι είναι πολύ σημαντικό ότι τα Τμήματα Μετεκπαίδευσης θα λειτουργούν και στις δεκατρείς περιφέρειες σε όλη την Ελλάδα -επειδή πριν όντως εν τη ρύμη του λόγου είπα «στην Αθήνα». Είναι πολύ σημαντικό να ενημερωθούν οι Βουλευτές και το Σώμα ότι στο παρελθόν η μετεκπαίδευση γινόταν μόνο σε τέσσερις πόλεις. Καταλαβαίνετε ότι αυτό δεν βοηθούσε ιδιαίτερα. Ενώ τώρα και στις δεκατρείς περιφέρειες θα δύναται όλοι όσοι μπορούν να παρακολουθήσουν αυτά τα τμήματα να κάνουν μια πραγματική μετεκπαίδευση.

Τέλος, ενισχύουμε τις σχολές ΑΣΤΕ, τα ΙΕΚ, το Υπουργείο Τουρισμού και φυσικά τη σχολή Ξεναγών. Μην ξεχνάτε ότι η σχολή Ξεναγών ήταν μία δέσμευση της Κυβέρνησής μας και είμαστε πολύ υπερήφανοι που ξεκινάει να λειτουργεί. Ελπίζουμε του χρόνου, εκτός από την Αθήνα, να λειτουργήσει και στη Θεσσαλονίκη και στην Κέρκυρα. Προσπαθούμε να βρούμε τους κατάλληλους πόρους.

Είναι πολύ σημαντικό να μπορούμε να εξασφαλίσουμε στους νέους μας, στις νέες γενιές, μια επιτυχημένη μετάβαση από το σχολικό περιβάλλον στο νέο περιβάλλον εργασίας και φυσικά στην αγορά εργασίας.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Προχωρούμε στη δεύτερη με αριθμό 776/9-1-2018 επίκαιρη ερώτηση δεύτερου κύκλου (Α΄)του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με τη συγχώνευση 1ου και 2ου Δημοτικών Σχολείων Βόνιτσας Αιτωλοακαρνανίας.

Παρακαλώ, κύριε Μωραΐτη, έχετε τον λόγο για δύο λεπτά για να αναπτύξετε την επίκαιρη ερώτηση.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Η σημερινή Κυβέρνηση, παίρνοντας τη σκυτάλη από τις προηγούμενες, συνεχίζει την αντιλαϊκή εκπαιδευτική πολιτική της. Συνεχίζει τις συγχωνεύσεις και τις καταργήσεις σχολείων. Βέβαια, αυτή η πολιτική συνεχίζεται, κύριε Υπουργέ, και μέσα από το πολυνομοσχέδιο που ψηφίστηκε πριν λίγες ημέρες.

Σε αυτή την κατεύθυνση, η Διεύθυνση Πρωτοβάθμιας Εκπαίδευσης Αιτωλοακαρνανίας, υλοποιώντας αυτή την πολιτική, προτείνει τη συγχώνευση του 1ου και του 2ου Δημοτικών Σχολείων της Βόνιτσας, χωρίς μάλιστα να προβάλλει καμμία απολύτως αιτιολογία. Τουλάχιστον, αυτό έχει φτάσει στα αυτιά μας και στο Δημοτικό Συμβούλιο. Αν έχετε κάτι άλλο, σας παρακαλώ, να το καταθέσετε.

Πρόκειται, κύριε Υπουργέ, για ένα δωδεκαθέσιο και ένα επταθέσιο σχολείο. Είναι τα μεγαλύτερα στον δήμο και ο αριθμός των μαθητών τους ξεπερνάει τους τριακόσιους είκοσι. Η επικείμενη συγχώνευση θα προσθέσει επιπλέον προβλήματα, παρά θα λύσει, κατά τη γνώμη μας, γιατί οι μαθητές, οι οποίοι βρίσκονται σήμερα σε αυτά τα σχολεία, όπως ξέρετε, είναι σε κοντέινερ.

Βέβαια και δεν είναι μόνο ότι η διδασκαλία των μαθητών γίνεται στα κοντέινερ το τελευταίο διάστημα, αλλά το κτήριο, το οποίο είναι υπό κατασκευή, δεν πρόκειται να ολοκληρωθεί, τουλάχιστον σε σύντομο χρονικό διάστημα, απ’ ό,τι τουλάχιστον φαίνεται.

Όμως, το κυριότερο απ’ όλα είναι ότι ακόμη και αν αυτό το κτήριο ολοκληρωθεί, οι αίθουσες οι οποίες υπάρχουν είναι δεκαεπτά, ενώ αυτές που απαιτούνται με τη σημερινή κατάσταση -γιατί θα πούμε στη συνέχεια ότι υπάρχει σοβαρό ενδεχόμενο να αυξηθούν οι μαθητές- είναι τουλάχιστον είκοσι πέντε. Αυτό σημαίνει ότι οι μαθητές θα στοιβαχτούν σε είκοσι πεντάρια τμήματα και θα αναγκάζονται να κάνουν μάθημα και πάλι στα κοντέινερ ή σε άλλους χώρους, οι οποίοι θα βρίσκονται μακριά, αλλά και δεν θα πληρούν καμμία από τις εκπαιδευτικές διαδικασίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Υπουργέ, πρέπει να σας ενημερώσουμε για το εξής: Δεν ξέρω τι πληροφορίες έχετε. Εμείς σας λέμε ότι ακόμη και αν υποθέσουμε ότι τα δύο σχολεία συστεγάζονται, θα αναγκαστείτε να μεταφέρετε τους μαθητές σε άλλους χώρους, διότι, όπως προανέφερα, οι αίθουσες δεν επαρκούν.

Επιπλέον, δεδομένου ότι πρέπει να γίνουν κι εργασίες στον προαύλιο χώρο, πρέπει να απομακρυνθούν από εκεί τα κοντέινερ. Αν υποθέσουμε ότι συνεχίζεται να γίνεται διδασκαλία σε κοντέινερ ή αν συνεχίσουν να χρησιμοποιούν και άλλους βοηθητικούς χώρους, θα είναι μακριά. Διότι στον προαύλιο χώρο, στο σχολείο το οποίο είναι υπό κατασκευή, θα χρειαστεί να γίνουν κάποιες εργασίες, όπως αποχετεύσεις ομβρίων υδάτων και άλλες εργασίες. Επομένως, τα παιδιά θα μεταφερθούν σε άλλο χώρο, όπως είπα, είτε για να αθλούνται είτε για να παρακολουθούν τα μαθήματά τους.

Βέβαια, κύριε Υπουργέ, οι συγχωνεύσεις, κατά τη γνώμη μας, θα οδηγήσουν στην κατάργηση τουλάχιστον μίας οργανικής θέσεις. Όμως, με τον τρόπο αυτό ανοίγει γενικότερα και ο δρόμος για την κινητικότητα των μόνιμων εκπαιδευτικών, αλλά και ο δρόμος προς την ανεργία για τους αναπληρωτές εκπαιδευτικούς.

Κύριε Υπουργέ, σας ζητάμε άμεσα να ανακληθεί η πρόταση για συγχώνευση του 1ου και του 2ου Δημοτικού Σχολείου Βόνιτσας, να προχωρήσετε άμεσα στην κατασκευή ενός νέου κτηρίου, όπου θα στεγαστεί το 2ο Δημοτικό Σχολείο στη Βόνιτσα. Ειδικά, σε ό,τι αφορά την κατασκευή του κτηρίου, υπάρχει από πλευράς του δήμου παραχώρηση στο Υπουργείο Παιδείας ενός κατάλληλου χώρου, όπου μπορεί πράγματι εκεί να γίνει ένα νέο σχολείο που θα πληροί όλες τις προϋποθέσεις για την εκπαίδευση.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κατ’ αρχάς, να πούμε ότι μέχρι το 2015 έγιναν περίπου δύο χιλιάδες συγχωνεύσεις, ενώ η δική μας Κυβέρνηση έχει μια πολύ συνειδητή πολιτική να μην προχωράει σε συγχωνεύσεις, οι οποίες αποφασίζονται κεντρικά. Για να υλοποιηθούν οι συγχωνεύσεις, πρέπει να μας έρθει μια πρόταση από τους διευθυντές εκπαίδευσης και τον περιφερειακό διευθυντή.

Άρα, οτιδήποτε σκεφτόμαστε να κάνουμε είναι μετά από υπόδειξη των ανθρώπων που κατ’ εξοχή γνωρίζουν αυτά τα προβλήματα, όπως είναι ο διευθυντής εκπαίδευσης, ο διευθυντής του σχολείου και ο περιφερειακός διευθυντής. Αυτό είναι κάτι που πρέπει να σεβαστούμε.

Το δεύτερο είναι το εξής: Μου λέτε όλα αυτά που είπατε, ενώ μέχρι σήμερα δεν έχει έρθει κανένα απολύτως αίτημα από τον Δήμο Ακτίου - Βόνιτσας ως προς το κτηριολογικό πρόγραμμα. Εδώ υπάρχει ένα θέμα: Τα κτήρια, όπως ξέρετε, είναι στην ευθύνη των δήμων. Έχουμε ένα πρόβλημα με πάρα πολλούς δήμους, οι οποίοι δεν μας στέλνουν τα κτηριολογικά τους προγράμματα. Καταλαβαίνω ότι πολλές φορές τα κονδύλια που έχουν δεν τους επαρκούν για να μπορέσουν να συντηρήσουν ορισμένα κτήρια κ.λπ.. Αν, όμως, κι εμείς δεν έχουμε ένα πρόγραμμα για το τι θέλουν να κάνουν και ποια είναι τα προβλήματα, δεν μπορούμε να ρυθμίσουμε και την όποια ροή χρηματοδότησης του Υπουργείου Εσωτερικών προς τους δήμους.

Όσον αφορά το συγκεκριμένο το οποίο είπατε, να το ξαναδούμε. Δεν μπορούμε, όμως, να σταματήσουμε κάτι αν αιτιολογημένα δεν μας έρθουν από κάτω, από τους ενδιαφερόμενους οι προτάσεις αυτές. Αν έρθουν, με μεγάλη προθυμία προφανώς και θα το ξαναδούμε.

Ξέρετε ότι οι αποφάσεις των δήμων δεν είναι δεσμευτικές στο Υπουργείο. Εμείς θέλουμε γνωμοδοτήσεις των ίδιων των ανθρώπων που ξέρουν αυτό το πρόβλημα.

Οι δήμοι έχουν την ευθύνη της συντήρησης. Το υπόλοιπο είναι κι ένα πρόβλημα το οποίο έχει σχέση με την παιδαγωγική στα σχολεία κ.λπ.. Κρατάω τα νούμερα που μου δίνετε και το πρόβλημα που μου λέτε δεν είναι δευτερεύον και δεν θέλω να το υποτιμήσω, αλλά πρέπει στοιχειωδώς να κρατήσουμε κάποιες διαδικασίες.

Σας ευχαριστώ πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και πάλι, κύριε Μωραΐτη, έχετε τον λόγο.

**ΝΙΚΟΛΑΟΣ ΜΩΡΑΪΤΗΣ:** Κύριε Υπουργέ, σας ζήτησα η πρόταση της πρωτοβάθμιας εκπαίδευσης να δοθεί και σε μας. Επειδή είμαι και δημοτικός σύμβουλος στον Δήμο Ακτίου - Βόνιτσας, σας λέω ότι δεν έχει φτάσει καμμία εμπεριστατωμένη αιτιολόγηση της πρότασης αυτής. Αν έχετε κάτι, σας παρακαλώ να το καταθέσετε.

Τώρα, σε ό,τι αφορά τις προτάσεις των φορέων, έχω εδώ τη συλλογή τουλάχιστον εξακοσίων υπογραφών και συνεχίζεται η συλλογή από γονείς, κηδεμόνες και φορείς της περιοχής –και θα την καταθέσω στα Πρακτικά- που αναφέρουν τα τεράστια προβλήματα που υπάρχουν σε ό,τι αφορά τις κτηριακές εγκαταστάσεις και όχι μόνο.

Κύριε Υπουργέ, γνωρίζετε πολύ καλά ότι αυτή η αντιλαϊκή πολιτική που εφαρμόζεται διαχρονικά, όχι μόνο από τη δικιά σας Κυβέρνηση, αλλά τη συνεχίζει η δικιά σας Κυβέρνηση, ερημώνει την ύπαιθρο. Πρέπει να σας πω ότι ο αριθμός που ανέφερα στην πρωτολογία μου, των τριακοσίων είκοσι μαθητών, ενδεχομένως να γίνει κατά πολύ μεγαλύτερος, γιατί πραγματικά οδηγούνται σχολεία σε υποβάθμιση, είτε γίνονται μονοθέσια και διθέσια είτε καταργούνται, με αποτέλεσμα οι μαθητές από κοντινές τοπικές κοινότητες να μεταφέρονται στην πρωτεύουσα. Είτε αναγκάζονται να μετακινούνται οι μαθητές είτε αναγκάζονται να κατοικούν στην πρωτεύουσα οι γονείς, για να μπορούν πραγματικά τα παιδιά τους να παρακολουθήσουν αυτή την εκπαιδευτική διαδικασία. Επομένως υπάρχει σοβαρό ενδεχόμενο τα παιδιά το αμέσως επόμενο διάστημα να είναι πάρα πολύ περισσότερα.

Τώρα σε ό,τι αφορά το κτηριακό, κύριε Υπουργέ, έχει καταργηθεί ο Οργανισμός Σχολικών Κτηρίων. Εδώ μιλάμε για ένα κτήριο το οποίο έχει γίνει «γεφύρι της Άρτας». Κατασκευάζεται εδώ και δεκαπέντε χρόνια. Από τον σεισμό του 2003, που είναι γνωστός ως σεισμός της Λευκάδας, γίνονται επισκευές και, επειδή η χρηματοδότηση γίνεται με το σταγονόμετρο, εμείς έχουμε έντονες επιφυλάξεις αν θα ολοκληρωθεί και το επόμενο διάστημα, όπως αναφέρεται, μέσα στο 2018. Ακόμα και αν ολοκληρωθεί αυτό το κτήριο, δεν πληροί τις προϋποθέσεις για να στεγαστούν αυτά τα δύο σχολεία.

Έχω την εντύπωση ότι σας έχει σταλεί από τον δήμο ότι παραχωρεί οικόπεδο το οποίο πληροί αυτές τις προδιαγραφές. Αν δεν σας το έστειλε ο δήμος, θα φροντίσω το επόμενο διάστημα να φτάσει στα χέρια σας.

Κλείνοντας, κύριε Υπουργέ, σας καλούμε να σταματήσει κάθε ενέργεια για τη συγχώνευση αυτών των σχολείων. Ήδη, στο κείμενο που σας καταθέτω φαίνεται ότι εμπεριστατωμένα ο σύλλογος γονέων και κηδεμόνων βάζει αυτά τα σοβαρά προβλήματα. Είναι απαίτηση των κατοίκων της περιοχής αυτό.

Το Κομμουνιστικό Κόμμα Ελλάδας στηρίζει τον αγώνα τους. Θα είναι στο πλευρό τους, για να υπάρχει πραγματικά ένα τέτοιο σχολείο που να τηρεί όλες τις προϋποθέσεις για τις σύγχρονες ανάγκες. Αυτό που βάζουμε ως όρο είναι να υπάρχουν είκοσι μαθητές ανά δάσκαλο και ανά αίθουσα. Αυτή είναι η άποψή μας και είναι και πρόταση του συλλόγου γονέων και κηδεμόνων.

Επομένως, κύριε Υπουργέ, σας παρακαλώ να σταματήσει κάθε ενέργεια γι’ αυτή τη συγχώνευση των δύο αυτών σχολείων, των οποίων οι μαθητές θα αυξάνονται το επόμενο διάστημα. Διότι πραγματικά, όπως ανέφερα, ένας αριθμός μαθητών θα μεταφέρονται σε αυτά τα σχολεία, γιατί, όπως και εσείς ξέρετε πολύ καλά, δεν μπορεί να προσφερθεί μόρφωση όταν μιλάμε για μονοθέσια και διθέσια σχολεία. Θα αναγκαστούν οι γονείς να πάνε σε αυτά τα σχολεία. Επομένως ο αριθμός θα είναι κατά πολύ μεγαλύτερος.

(Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Γαβρόγλου, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Θα σας δώσω αυτή την πρόταση που ζητήσατε. Θα φροντίσω να σας έρθει.

Κοιτάξτε. Τα δημοσιονομικά είναι δεδομένα και σε αυτό το πλαίσιο θα συζητάμε. Μέσα σε αυτά τα δημοσιονομικά θεωρούμε ότι έχουμε πάρει πολύ θετικές πρωτοβουλίες. Μία πρωτοβουλία –για την οποία νομίζω ότι είστε άδικος στην εκτίμησή σας- είναι το θέμα των ολιγοθέσιων σχολείων.

Εμένα μου κάνει εντύπωση που λέτε ότι τα παιδιά δεν μπορούν να μορφωθούν στα ολιγοθέσια σχολεία. Τα ολιγοθέσια σχολεία είναι στις εσχατιές του τόπου μας. Είναι επιλογή της Κυβέρνησης να τα ενισχύσει και μάλιστα από φέτος οκτακόσια τριάντα πέντε ολιγοθέσια σχολεία, από ένα μέχρι τέσσερα, είναι πια και ολοήμερα. Αυτό δεν έχει ξαναγίνει ποτέ. Αυτό το λέμε γιατί θέλουμε να κρατήσουμε τον κόσμο στον τόπο του, αλλά θέλουμε ταυτόχρονα να αναβαθμίσουμε και την εκπαίδευση.

Εδώ, λοιπόν, και ο ρόλος των κομμάτων είναι να εξηγεί στον κόσμο και ορισμένα παιδαγωγικά ζητήματα. Τα ολιγοθέσια σχολεία δεν καταργούνται, τα ολιγοθέσια ενισχύονται και πρέπει να ενισχυθούν. Δεν είναι δευτερεύοντα σχολεία τα ολιγοθέσια.

Τώρα, τα υπόλοιπα προβλήματα που βάλατε -κυρίως στο θέμα ότι του χρόνου μπορεί να αυξηθούν και να είναι περισσότερα παιδιά και ήδη αυτό είναι ακατάλληλο- αυτά είναι σοβαρά ζητήματα. Κι εγώ νομίζω ότι γι’ αυτού του τύπου τα ζητήματα πρέπει να γίνει μια συνεννόηση με τους διευθυντές εκπαίδευσης, τους περιφερειακούς διευθυντές και προφανώς και με εκπροσώπους του δήμου ή των γονέων -δεν έχω κανένα απολύτως πρόβλημα- και να έλθουν να μας πουν τι ακριβώς είναι, ώστε να δούμε κι εμείς τι μπορούμε να κάνουμε.

Όμως, με καταγγελίες πολύ φοβάμαι ότι αυτά τα ζητήματα δεν μπορούν να λυθούν.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ακολουθεί η τρίτη με αριθμό 777/9-1-2018 επίκαιρη ερώτηση δευτέρου κύκλου (Α΄) του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος τον Υπουργό Παιδείας, Έρευνας και Θρησκευμάτων,σχετικά με τα ξενόγλωσσα σχολικά βιβλία που είναι επί πληρωμή σε όλα τα δημόσια λύκεια.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Κύριε Υπουργέ, παρά το ότι η επίκαιρη ερώτησή μας συζητείται με σχετική καθυστέρηση, η επικαιρότητά της θεωρούμε ότι είναι δεδομένη και διαχρονική, μιας και το ζήτημα στο οποίο αναφέρεται παραμένει άλυτο επί χρόνια.

Αναφερόμαστε στα βιβλία για τα μαθήματα των ξένων γλωσσών στο λύκειο, τόσο τα υποχρεωτικά όσο και τα μαθήματα επιλογής, για τα οποία συνεχίζεται, δυστυχώς, και φέτος το απαράδεκτο καθεστώς να μη διατίθενται δωρεάν στους μαθητές σε όλους τους τύπους των δημόσιων λυκείων.

Έτσι, αυτά τα βιβλία, που εκτός των άλλων είναι και πανάκριβα -20, 30 ευρώ το καθένα- συνήθως τα πληρώνουν οι ίδιοι οι γονείς από την τσέπη τους, την ώρα, βέβαια, που οι λαϊκές οικογένειες στενάζουν για να τα βγάλουν πέρα. Σπανιότερα τα αγοράζουν οι ίδιες οι σχολικές επιτροπές, αφήνοντας παραπίσω άλλες επείγουσες ανάγκες των σχολείων τους, μιας και η χρηματοδότησή τους από το κράτος είναι τραγικά μειωμένη. Εδώ να πούμε ότι είναι περίπου στο μισό αυτή η κρατική επιχορήγηση, απ’ ό,τι έπαιρναν πριν από λίγα χρόνια.

Κατά τη γνώμη μας, κύριε Υπουργέ, αυτό δεν μπορεί να συνεχιστεί άλλο. Πρέπει, επιτέλους, να μπει ένα τέρμα σ’ αυτό το απαράδεκτο φαινόμενο. Δεν μπορεί να υποχρεώνονται να αγοράζουν οι μαθητές των λυκείων τα σχολικά τους βιβλία, την ώρα που το λαϊκό εισόδημα μειώνεται συνεχώς, την ώρα που η φτώχεια εξαπλώνεται όλο και περισσότερο, την ώρα που η ανεργία χτυπάει κόκκινο.

Επιτέλους, νομίζουμε ότι ήλθε η ώρα για να δώσετε άμεση λύση και να δίνονται από εδώ και πέρα δωρεάν όλα τα βιβλία, όλων των τάξεων, όλων των βαθμίδων για τις ξένες γλώσσες, που διδάσκονται σήμερα στο δημόσιο σχολείο.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Παρακαλώ, κύριε Υπουργέ, έχετε τον λόγο για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Κύριε Δελή, όντως καταθέσατε την ερώτησή σας στις 9 Ιανουαρίου.

Θέλω να σας διαβεβαιώσω ότι από το επόμενο ακαδημαϊκό έτος θα δίνονται δωρεάν αυτά τα συγγράμματα. Είναι ένα απαράδεκτο καθεστώς, που το κληρονομήσαμε. Δεν μπορεί το κράτος να συναλλάσσεται με εμπόρους. Είναι ενάντια στη δημόσια και δωρεάν παιδεία. Από το ακαδημαϊκό έτος 2018-2019, από τον επόμενο Σεπτέμβριο, σε όλες τις βαθμίδες τα ξενόγλωσσα βιβλία θα παρέχονται δωρεάν στους μαθητές, όπως πρέπει να παρέχονται δωρεάν στους μαθητές.

Ως προς το άλλο σκέλος της ερώτησής σας, σχετικά με τα πιστοποιητικά κ.λπ., μέχρι τέλος Φεβρουαρίου το Υπουργείο Παιδείας θα ανακοινώσει το πλήρες πρόγραμμά του για το θέμα της εκμάθησης των ξένων γλωσσών στα σχολεία.

Υπάρχει ένα έλλειμμα και το έλλειμα δεν είναι πρόβλημα των εκπαιδευτικών. Είναι όλη η δομή, η οποία οδηγεί, αναγκάζει, προτρέπει πολλές οικογένειες να στέλνουν τα παιδιά τους να μάθουν ξένες γλώσσες εκτός του σχολείου.

Ελπίζουμε μέχρι το τέλος Φεβρουαρίου να είμαστε σε θέση να ανακοινώσουμε ένα πλήρες πρόγραμμα, που θα ενισχύσει σημαντικά την εκμάθηση της ξένης γλώσσας μέσα στο σχολείο.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κύριε Δελή, θέλετε τον λόγο;

**ΙΩΑΝΝΗΣ ΔΕΛΗΣ:** Βεβαίως.

**ΠΡΟΕΔΡΕΥΩΝ (Δημήτριος Κρεμαστινός):** Σας ρώτησα, επειδή είπε ο κύριος Υπουργός ότι την επόμενη χρονιά θα το λύσει το θέμα.

Ορίστε, κύριε Δελή, έχετε τον λόγο για τρία λεπτά.

**ΙΩΑΝΝΗΣ ΔΕΛΗΣ:** Είναι ευχάριστο που το ακούσαμε αυτό από τον κύριο Υπουργό. Βεβαίως, θα είμαστε εδώ, για να δούμε κατά πόσο θα εφαρμοστεί αυτό, γιατί από εξαγγελίες έχουμε χορτάσει.

Δεν έχω κάτι προσωπικό με τον κύριο Υπουργό, αλλά έχουμε κάθε λόγο να αμφιβάλλουμε. Και μάλιστα για την υλοποίηση αυτής της εξαγγελίας, που επαναλαμβάνω ότι ακούσαμε με χαρά, ότι θα δίνονται αυτά τα βιβλία των ξένων γλωσσών από την επόμενη σχολική χρονιά δωρεάν, εμείς θα λέγαμε να γίνει από φέτος. Δεν καταλαβαίνουμε για ποιον λόγο δεν γίνεται αυτό.

Έχουμε, όμως, μία μικρή ένσταση για το ότι αυτή η εξαγγελία δεν στηρίζεται από κανένα κονδύλι του κρατικού προϋπολογισμού για την εκπαίδευση. Θυμίζω εδώ –το είχαμε πει και στη συζήτηση για τον προϋπολογισμό- ότι το κονδύλι που αφορά τα έξοδα, τη χρηματοδότηση των σχολικών επιτροπών είναι κατά 24 εκατομμύρια μειωμένο σε σχέση με πέρυσι για το 2018.

Δεν ξέρω εάν ο κύριος Υπουργός βρει κάποιο άλλο κονδύλι -πάντα υπάρχουν κάποια τέτοια κονδύλια- για να υποστηρίξει την εξαγγελία. Θα περιμένουμε.

Εμείς λέμε να μην περιμένουμε και ούτε ο κόσμος να περιμένει και να το διεκδικήσει από φέτος. Και να πούμε κάτι που το είπαμε και στη συζήτηση για τον προϋπολογισμό: Οι δαπάνες για την εκπαίδευση αντιστοιχούν περίπου στις δαπάνες για τους νατοϊκούς εξοπλισμούς. Τόσα είναι περίπου, γύρω στα 4 δισεκατομμύρια, και αυτό δείχνει πολλά κατά τη γνώμη μας.

Σε σχέση με την ανάγκη, που υπάρχει, τουλάχιστον μέχρι σήμερα που μιλάμε, ο μαθητής να μαθαίνει τις ξένες γλώσσες στο σχολείο και ο μαθητής και η οικογένειά του να πληρώνουν τα βιβλία και με την εξαγγελία, έτσι όπως ακούστηκε, ο Υπουργός άνοιξε το ζήτημα σχετικά με την αναμόρφωση των προγραμμάτων εκμάθησης των ξένων γλωσσών στο σχολείο. Κατά την άποψή μας, χρειάζεται μία ουσιαστική αλλαγή στον τρόπο που αντιμετωπίζεται το μάθημα των ξένων γλωσσών στα σχολεία.

Νομίζω ότι θα συμφωνήσετε μαζί μου ότι μέχρι τώρα δεν απέδιδε αυτός ο τρόπος. Θέλω να σας πω σε σχέση με αυτό το ζήτημα ότι κάποια βήματα που θα μπορούσαν να ενισχύσουν, δηλαδή να κάνουν πιο ουσιαστική τη διδασκαλία όλων των ξένων γλωσσών στο σχολείο, θα ήταν, για παράδειγμα, η αύξηση των ωρών διδασκαλίας στα σχολεία.

Ένα δεύτερο θα ήταν η αλλαγή των βιβλίων. Να υπάρχουν αυτά τα βιβλία, τα οποία θα υποστηρίζουν πραγματικά την ουσιαστική εκμάθηση της γλώσσας και, φυσικά, η δωρεάν διανομή τους.

Άλλο ένα κρίσιμο ζήτημα είναι η μείωση των μαθητών ανά τμήμα. Όπως καταλαβαίνετε, διαφορετικά λειτουργεί ο εκπαιδευτικός σε ένα τμήμα με δεκαπέντε και είκοσι παιδιά και διαφορετικά με είκοσι πέντε ή τριάντα και ιδιαίτερα στο ζήτημα της ξένης γλώσσας. Και βεβαίως, σημαντικό ζήτημα είναι και η πρόσληψη των απαραίτητων μόνιμων καθηγητών.

Αυτά μακάρι να τα ακούσουμε. Τίποτα δεν προοιωνίζει βέβαια ότι θα κινηθείτε σε αυτή την κατεύθυνση. Κατά την άποψή μας, οι μηχανές της αντιλαϊκής πολιτικής και στην παιδεία λειτουργούν στο φουλ και νομίζουμε ότι θα πρέπει να είναι σε επαγρύπνηση και σε αγωνιστική ετοιμότητα και το γονεϊκό και το μαθητικό κίνημα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Είχα πει ότι δεν χρειάζεται να μιλήσετε, μετά τη διαβεβαίωση του Υπουργού ότι την επόμενη χρονιά θα είναι δωρεάν τα βιβλία. Ο κ. Δελής, όμως, έθεσε το θέμα της οικονομικής υποστήριξης του προγράμματος. Οπότε, ανασκευάζω αυτό που είπα, ότι δηλαδή δεν είχατε λόγο να μιλήσετε, καθώς θέσατε διαφορετικά το θέμα.

Οπότε, έχετε τον λόγο, κύριε Υπουργέ.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το να υπάρχει μία λογική ότι η πολιτική μας στην εκπαίδευση είναι αντιλαϊκή δεν βοηθάει τη συζήτηση. Διότι είναι ένα σύνθημα, που και εγώ θα μπορούσα να το αντιστρέψω και να πω ότι είναι φιλολαϊκή.

Μάλιστα, εάν δείτε και τις ρυθμίσεις που έχουμε φέρει και εάν δείτε ότι η εκπαίδευση, πέρα από τα δημοσιονομικά, στα θεσμικά έχει κάνει εξαιρετικά σημαντικά και πολύ θετικά άλματα -και σας προκαλώ να μου πείτε ποια δεν είναι τέτοια- θα δείτε ότι δεν είναι καθόλου αντιλαϊκή.

Εάν τώρα εσείς ταυτίζετε το θέμα του αντιλαϊκού ή φιλολαϊκού αποκλειστικά με τα θέματα της χρηματοδότησης, είναι προφανές ότι μας χωρίζουν πολύ μεγάλες διαφορές ως προς την κατανόηση της εκπαίδευσης.

**ΙΩΑΝΝΗΣ ΔΕΛΗΣ:** Δεν το διαχωρίζουμε έτσι και το ξέρετε.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Η χρηματοδότηση ξέρουμε ότι είναι πολύ χαμηλή. Το θέμα των διορισμών είναι ένα εξαιρετικά σοβαρό ζήτημα που πρέπει να το δούμε. Η εκπαίδευση, όμως, και η ποιότητά της δεν κρίνεται αποκλειστικά βάσει αυτών των δύο παραμέτρων.

Ο λόγος που ενδεχομένως να σας έχει μπερδέψει λίγο το θέμα του προϋπολογισμού για τα βιβλία είναι ότι δεν θα αγοράσουμε τα υπάρχοντα βιβλία. Ετοιμάζουμε άλλο υλικό. Αυτό έχει σημασία. Δεν πρόκειται εμείς να πούμε «ωραία, να μην τα πληρώνουν τα παιδιά και να τα πληρώνει το κράτος». Όπως και στα υπόλοιπα, έχουμε διαδικασίες βάσει των οποίων παράγονται τα βιβλία -όχι μόνον με φυσικό τρόπο, αλλά και η συγγραφή τους-, έτσι ακριβώς προχωρούμε και στο θέμα των ξενόγλωσσων βιβλίων, που επιμένω ότι έχει καθυστερήσει πάρα πολλά χρόνια.

**ΙΩΑΝΝΗΣ ΔΕΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Δελή.

**ΙΩΑΝΝΗΣ ΔΕΛΗΣ:** Κύριε Πρόεδρε, δεν άνοιξα το θέμα του περιεχομένου της εκπαίδευσης, που για εμάς είναι εξαιρετικά σοβαρό. Στάθηκα μόνο στην οικονομική υποστήριξη της παιδείας. Όπως καταλαβαίνετε, σε μία ερώτηση δεν μπορούμε να τα πούμε όλα.

**ΠΡΟΕΔΡΕΥΩΝ (Δημήτριος Κρεμαστινός):** Δεν μπορούμε, όμως, να κάνουμε τριτολογία, σύμφωνα με τον Κανονισμό.

Συνεχίζουμε με την τέταρτη με αριθμό 820/12-1-2018 επίκαιρη ερώτηση πρώτου κύκλου (Α΄) του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Παιδείας,Έρευνας και Θρησκευμάτων, σχετικά με την κατάσταση που επικρατεί στις φοιτητικές εστίες της Αθήνας.

Κύριε Λυκούδη, έχετε τον λόγο.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, η κατάσταση που επικρατεί στις φοιτητικές εστίες της Αθήνας είναι εξαιρετικά δυσάρεστη.

Μάλιστα αυτό συμβαίνει σε μία περίοδο που όλοι καταλαβαίνουμε –και εσείς πάρα πολύ καλά- ότι η οικονομική κρίση έχει δημιουργήσει σοβαρά προβλήματα στις οικογένειες που τα παιδιά τους σπουδάζουν μακριά από τα σπίτια τους, σε άλλες πόλεις, σε άλλους τόπους, και που χρειάζονται πολύ σοβαρή ενίσχυση για την καθημερινότητά τους. Χρειάζονται, δηλαδή, αυτό που λέμε ασφαλή στέγαση, από την ώρα που δεν μπορούν να έχουν με άλλο τρόπο διαχείριση της οικονομικής τους δυνατότητας να έχουν δικά τους σπίτια.

Εάν έτσι έχουν τα πράγματα –που έτσι είναι και νομίζω ότι είναι απολύτως βέβαιο ότι και εσείς έχετε την ίδια γνώμη-, πρέπει να δούμε πώς θα αντιμετωπίσουμε μία κατάσταση, η οποία ξαναλέω ότι είναι ιδιαιτέρως δυσάρεστη στις φοιτητικές εστίες, οι οποίες έχουν προσφερθεί για να αποκαταστήσουν αυτή τη λειτουργία, τη λειτουργία της στέγασης των φοιτητών και της καθημερινότητάς τους.

Δεν θέλω να αναφερθώ ειδικά σε καθεμία από τις εστίες διότι όλες, περίπου, αντιμετωπίζουν, κύριε Υπουργέ, τα ίδια προβλήματα, η φοιτητική εστία των Αθηνών, η φοιτητική εστία του Ζωγράφου. Έχω την εντύπωση ότι γνωρίζετε μια σειρά προβλημάτων που έχουν σχέση με το πώς είναι σήμερα και ποια είναι η κατάσταση των σωληνώσεών τους, της υγρασίας που έχουν τα δωμάτια, το αν έχουν ή όχι καθαρό νερό κάθε μέρα, αν υπάρχει η δυνατότητα μέσα από αυτές τις οξειδωμένες σωληνώσεις να έχουν τη θέρμανση που χρειάζεται. Όλα αυτά είναι προβλήματα που αναφέρονται και αφορούν στο σύνολό τους τις φοιτητικές εστίες. Έχω την εντύπωση ότι πρέπει να δούμε εσείς τι μπορείτε να κάνετε εσείς για να βοηθήσετε να αποκατασταθούν αυτά τα προβλήματα.

Επίσης, θέλω να πω ότι θα συμπυκνώσω την ερώτησή μου σε μία: Τι σκοπεύετε να κάνετε; Όχι συνολικά, κύριε Υπουργέ, με ένα σχέδιο που αποκλείεται να μην έχετε. Εγώ είμαι βέβαιος ότι αντιμετωπίζετε το θέμα με σοβαρότητα και ευθύνη. Ένα συνολικό σχέδιο για το μέλλον μπορεί να έχετε. Άμεσα, όμως, τι θα κάνετε. Το πρόβλημα είναι ο άμεσος προγραμματισμός και η άμεση διαχείριση από το Υπουργείο αυτών των ζητημάτων. Ξαναλέω ότι μακροπρόθεσμα είμαι βέβαιος ότι και η προσωπική σας αλλά και η πολιτική σας ευαισθησία αποκλείεται να μην έχει στα χέρια της ένα σχέδιο. Αύριο το πρωί τι κάνουμε για ζητήματα που έχουν σχέση με την καθημερινότητα των σπουδαστών.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ, κύριε Λυκούδη.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κύριε Λυκούδη, χρησιμοποιήσατε μία πολύ ευγενική έκφραση: Η κατάσταση είναι δυσάρεστη. Εγώ θα έλεγα ότι η κατάσταση είναι πάρα πολύ δυσάρεστη στις εστίες.

Γνωρίζετε ότι δεν κακολογώ τις προηγούμενες κυβερνήσεις ως βασικό στοιχείο των δημόσιων δηλώσεών μου. Ξέρετε, όμως, πολύ καλά ότι όταν παραλαμβάνεις εγκαταλελειμμένα κτήρια το πιο δύσκολο είναι να ξεκινήσεις τη λειτουργία τους.

Αυτά, λοιπόν, ήταν ξεχασμένα από θεούς και ανθρώπους και γι’ αυτό επικεντρώνεστε στο τι πρέπει να γίνει τώρα και όχι στο μακροπρόθεσμο σχέδιο. Είχαμε συγκεκριμένες παρεμβάσεις άμεσου χαρακτήρα. Παραδείγματος χάριν, στο Πολυτεχνείο με τις σωληνώσεις για το ζεστό νερό, τους καυστήρες κ.λπ. το κάναμε. Το ίδιο κάνουμε και σε άλλες εστίες.

Να ξέρετε, επίσης, ότι δεν είναι η ίδια κατάσταση σε όλες τις εστίες. Έχουμε πανεπιστήμια που τα πράγματα είναι πάρα πολύ καλά, όπως, ας πούμε, τα Γιάννενα, η Κρήτη. Είναι ένα πρόβλημα που δεν μπορεί να λυθεί με την παλιά λογική που λέει «να βρούμε χρήματα να κάνουμε εστίες». Προφανώς, πρέπει να πάμε σε έναν πολύ πιο σύνθετο τρόπο, όπως παραδείγματος χάριν, πάμε στη σίτιση, που πολλές φορές ερχόμαστε και σε συνεννόηση με εστιατόρια σε μικρές πόλεις όπου είναι φοιτητές και γίνεται η σίτιση μέσα και από αυτή τη συμφωνία που κάνουμε με αυτά τα εστιατόρια.

Αυτό που έχουμε τώρα είναι μια νέα διοίκηση στο ΙΝΕΔΙΒΙΜ, που είναι ένας εποπτευόμενος φορέας, ο οποίος έχει την ευθύνη της οικονομικής διαχείρισης αυτών των εργολαβιών. Εμείς αυτό που θέλουμε είναι οι διαδικασίες αυτές, στον βαθμό που είναι δυνατόν, να πάνε στα ίδια τα πανεπιστήμια μαζί με τα αντίστοιχα κονδύλια και να έρθουμε σε δύο παράλληλες συνεννοήσεις, πρώτον, τι κάνουμε με τα υπάρχοντα και τι κάνουμε μακροπρόθεσμα.

Με την υπάρχουσα κατάσταση, έτσι δηλαδή όπως είναι τα πράγματα, λειτουργούμε πυροσβεστικά, αλλού επιτυχημένα, αλλού όχι, γιατί ξέρετε ότι με τις προκηρύξεις, με τις καθυστερήσεις, με τις ενστάσεις, με το ένα και το άλλο, πολλές φορές το πρόβλημα χειροτερεύει σε σχέση με αυτό που είχες από την αρχή, πριν κάνεις τις προκηρύξεις.

Η απάντησή μου, λοιπόν, είναι ότι έχουμε πάρει διάφορα μέτρα, -εννοώ πυροσβεστικά, όπως σας είπα- έχουν λειτουργήσει. Δεν λύνει το πρόβλημα της ποιότητας των εστιών. Διότι δεν μπορεί η εστία να είναι και ένα μέρος όπου εντάξει, μπορεί να κοιμάσαι το βράδυ, αλλά όλες οι άλλες δυνατότητες που έχεις να είναι σε μηδενικό επίπεδο, γιατί έχουμε να κάνουμε με φοιτητές που πρέπει να έχουν και μια ηρεμία και κάποιες συνθήκες να μπορούν να διαβάζουν για την επόμενη μέρα κ.λπ., κ.λπ..

Είναι ένα σχέδιο που κάνουμε μακροπρόθεσμα, έχουμε ένα κονδύλιο όχι πάρα πολύ μεγάλο, αλλά αρκετό για να αντιμετωπίσουμε τα καθημερινά προβλήματα και ανάλογα με τις ανάγκες που προκύπτουν, έχουμε τα συνεργεία ή τις εργολαβίες που αντιμετωπίζουν αυτά τα προβλήματα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Αντιπρόεδρε, κύριε Λυκούδη, έχετε τον λόγο για τρία λεπτά.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, κατ’ αρχάς, σας ευχαριστώ που δεχθήκατε την ορθότητα των παρατηρήσεών μου και μάλιστα, υπερβήκατε και τους δικούς μου χαρακτηρισμούς. Νομίζω ότι αυτό είναι θετικό, διότι μπορούμε να συνεννοηθούμε εν πάση περιπτώσει ότι κάτι πρέπει να γίνει.

Δεν παρέλειψα την αναφορά τυχαία στα Γιάννενα και την Κρήτη. Ξέρω ότι είναι καλύτερα τα πράγματα, αλλά το πρόβλημα είναι και στην πρωτεύουσα τι κάνουμε, εδώ που υπάρχουν χιλιάδες σπουδαστές, όπου η σχέση της καθημερινής τους ζωής με τις φοιτητικές εστίες είναι πάρα πολύ σοβαρή.

Εδώ, λοιπόν, υπάρχει ένα πρόβλημα και θα αναλώσω τη δευτερολογία μου στην προσπάθειά μου να επιμείνω να σας ζητήσω να μου διευκρινίσετε κάτι που με έχει ζαλίσει. Ποιος έχει την ευθύνη της οικονομικής λειτουργίας των φοιτητικών εστιών και ποιος έχει την ευθύνη της χρηματοδότησής τους; Διαβάζω ότι το ΙΝΕΔΙΒΙΜ έχει αρμοδιότητες και ευθύνες για την αποτελεσματική λειτουργία των φοιτητικών εστιών. Παρακάτω διαβάζω ότι η ευθύνη της οργάνωσης, της λειτουργίας, της συντήρησης και του εκσυγχρονισμού των υποδομών είναι στα εκπαιδευτικά ιδρύματα.

Κύριε Υπουργέ, ζαλίζομαι, δεν μπορώ να καταλάβω τις έννοιες. Δεν μπορώ να καταλάβω πού εμπλέκεται ο ένας φορέας με τον άλλον φορέα. Ξέρετε κάτι; Σας το λέω αυτό και νομίζω ότι το καταλαβαίνετε. Ο ασφαλέστερος τρόπος για να μη γίνει ποτέ τίποτα είναι να εμπλέκονται οι αρμοδιότητες. Να μην ξέρει κανένας τι θέλει, πού το θέλει, πώς το θέλει και αν είναι αρμόδιος γι’ αυτό που ζητάει και αυτό που θέλει.

Ειλικρινά το λέω, διότι η αναγνώριση του θέματος από εσάς στην πρωτολογία μου, μου δημιουργεί την εντύπωση ότι δεν χρειάζεται να επιχειρηματολογήσω στη δευτερολογία μου.

Λύστε μου αυτό το πρόβλημα. Ποιος είναι υπεύθυνος για την αποτελεσματική λειτουργία και τη διαχείριση των φοιτητικών εστιών, το Ίδρυμα της Νεολαίας και Διά Βίου Μάθησης ή τα εκπαιδευτικά ιδρύματα;

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Ορίστε, κύριε Υπουργέ, έχετε τον λόγο και πάλι για τρία λεπτά.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Κοιτάξτε, κύριε συνάδελφε, μέρος του προβλήματος, όχι όλο το πρόβλημα, είναι οι συναρμοδιότητες. Το ΙΝΕΔΙΒΙΜ έχει μία αρμοδιότητα για πολλές εστίες της αντιμετώπισης των λειτουργικών αναγκών, κ.λπ.. Όμως, αυτό δεν είναι για όλες τις εστίες, γιατί ορισμένες ανήκουν στα ίδια τα πανεπιστήμια. Έχουμε, λοιπόν, ένα καθεστώς, σύμφωνα με το οποίο κάποιες ανήκουν στα πανεπιστήμια, ενώ άλλες εστίες λόγω του ότι ανήκαν στο Ίδρυμα Νεότητας που μετατράπηκε σε ΙΝΕΔΙΒΙΜ, ανήκουν στο ΙΝΕΔΙΒΙΜ.

Αυτά είναι πράγματα που δεν βοηθούν τη λειτουργία. Εγώ σας το λέω πρώτος. Γι’ αυτό είπαμε και τώρα με το νέο διοικητικό συμβούλιο που έχουμε ορίσει, να κάνουμε μία τριχοτόμηση, αν θέλετε, των αρμοδιοτήτων του ΙΝΕΔΙΒΙΜ. Δηλαδή, λέμε τα πανεπιστήμια να πάρουν τις αρμοδιότητες των εστιών και της σίτισης, με την αντίστοιχη χρηματοδότηση, το Υπουργείο να πάρει ορισμένες άλλες αρμοδιότητες και ο εποπτευόμενος φορέας να έχει δικές του αρμοδιότητες.

Μάλιστα, λέμε αυτά τα τρία να μην μπλέκονται, διότι στον βαθμό που μπλέκονται όλα αυτά και κυρίως στις εστίες και τη σίτιση, η ποιότητα είναι πολύ χαμηλή και με πρώτους υπολογισμούς που κάναμε, υπάρχει και μεγάλη σπατάλη δημοσίου χρήματος. Δεν είναι ότι υπάρχει καμμία διαπλοκή ή κανένα σκάνδαλο, αλλά όλες αυτές οι διαδικασίες δεν είναι ορθολογικές διαδικασίες.

Συμφωνώ, λοιπόν, απολύτως μαζί σας ότι αυτή η ασάφεια είναι μέρος των προβλημάτων. Γι’ αυτό ακριβώς λέμε να χωρίσουμε τις αρμοδιότητες με αυστηρότητα. Μάλιστα, υπάρχουν και πολλές περιπτώσεις που κάποιες αρμοδιότητες έχει το ΙΝΕΔΙΒΙΜ, κάποιες έχουν τα ιδρύματα. Δεν μπορούμε να προχωρήσουμε έτσι. Τα πανεπιστημιακά ιδρύματα προφανώς, θα έχουν μία ανάγκη ενίσχυσης του διοικητικού τους προσωπικού, διότι δεν μπορούμε να τους φορτώσουμε και αυτό χωρίς κάποιο διοικητικό προσωπικό και θα δούμε ένα-ένα σε κάθε πανεπιστήμιο.

Επομένως νομίζω ότι στο τέλος Φεβρουαρίου θα αρχίσουμε αυτές τις διεργασίες, ώστε να μπορέσει να γίνει, επιτέλους, μετά από πάρα πολύ καιρό αυτός ο διαχωρισμός, ο οποίος θα ορθολογικοποιήσει όλο το σύστημα.

Ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 19.20΄ λύεται η συνεδρίαση για την προσεχή Τετάρτη 24 Ιανουαρίου 2018 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**